Turun Toverit

**Turun Toverit** (lyh. **TuTo**) on vuonna 1929 perustettu turkulainen urheiluseura. Sen lajivalikoimaan kuuluvat jalkapallo, jääkiekko, koripallo, lentopallo, paini, jumppa, yleisurheilu, pöytätennis, esports ja salibandy. Seuran puheenjohtaja on Tommi Vasankari ja toiminnanjohtaja Sini Santala.

## Historiaa
Turun Toverit perustettiin lokakuussa 1929 Työväen Urheiluliiton alaiseksi sosialidemokraattiseksi seuraksi kommunistien vallattua Turun Weikot.

Seuran puheenjohtajana ovat toimineet muun muassa Oskari Lyytikäinen 1929–1949, Ahti Penttilä 1950–1965 ja 1970–1976, Voitto Hellstén 1966–1969, Esko Siltanen 1977–1979, Pentti Lahti 1980–1988, Pentti Tammisto, Matti Ranne, Janne Laulumaa ja Jorma Hellsten.  
   
## Jääkiekko

Jääkiekossa Turun Toverit kilpaili vielä 1970-luvulla Turun Palloseuran kanssa kiivaasti SM-sarjassa, mutta sen jälkeen se putosi alempiin sarjoihin. SM-liigassa TUTO käväisi kuitenkin parin kauden ajan 1990-luvun puolivälissä. Nykyään TUTO Hockey pelaa Mestiksessä ja A-juniorit SM-sarjaa. 

Olympialaisissa Suomea ovat TuTo:n pelaajista edustaneet Urpo Ylönen vuosina 1964 ja 1968, Seppo Lindström vuosina 1968 ja 1972 sekä Kari Johansson vuonna 1968. TuTo ry:n alla toimii vahva juniorijääkiekkojaosto, joka käsittää noin 500 pelaajaa kiekkokouluikäisistä aina B-junioreihin.

## Jalkapallo

Turun Toverien jalkapallojoukkue saavutti Suomen-mestaruushopeaa vuonna 1947. Tuolloin Työväen urheiluliiton seurat, joihin TuTo kuuluu, eivät pelanneet Palloliiton sarjoissa ja Suomen-mestaruus ratkaistiin liittojen yhteisessä lopputurnauksessa. Seuraavana vuonna TUL:n seurat liittyivät Palloliiton sarjoihin ja TuTo sai paikan Mestaruussarjasta, jossa se pelasi vuosina 1948–1949, 1954–1955 ja 1961. Viimeisimmän putoamisen jälkeen seura pelasi useita kausia toiseksi ja kolmanneksi korkeimmalla sarjatasolla, kunnes vuonna 1993 toinen turkulaisseura FC Inter otti talousvaikeuksiin ajautuneen TuTo:n paikan Kakkosesta. 

TuTo jatkoi pelaamista Palloliiton Turun piirin piirisarjoissa, josta se teki paluun Kakkoseen kaudeksi 2011. Joukkuetta valmensi kausina 2006–2008 Suomen pääsarjan kaikkien aikojen paras maalintekijä Heikki Suhonen.

Olympialaisissa Suomea ovat TuTo:n pelaajista edustaneet Olavi Laaksonen ja Jorma Vaihela vuonna 1952. A-maajoukkueessa ovat Laaksosen ja Vaihelan lisäksi pelanneet Tommy Lindholm, Turkka Sundbäck, Rainer Forss, Turkka Tamminen, Armas Niemi ja Allan Möller.

## Yleisurheilu

Olympialaisissa Suomea ovat TuTo:n yleisurheilijoista edustaneet Voitto Hellstén ja Pentti Rekola vuosina 1956 ja 1960 sekä Jussi Rintamäki vuonna 1960. 2000-luvulla TuToa on edustanut muun muassa Milja Thureson.

## Muut lajit
Olympialaisissa Suomea ovat TuTo:n urheilijoista edustaneet painija Sulo Leppänen ja nyrkkeilijä Matti Tammelin, molemmat Lontoon 1948 olympialaisissa.

Pesäpallon SM-sarjassa TuTo vieraili kaudella 1945 ja TUL:n mestaruussarjassa se pelasi pitkään 1930- ja 1940-luvuilla saavuttaen siinä mitalisijoituksiakin.

Koripallossa TuTo on pelannut SM-sarjassa neljä kautta.

Lentopallossa TuTo Volley saavutti ensimmäisen SM-mitalinsa kaudella 2024–2025.

Haavipallossa TuTo voitti poikien SM-sarjan vuonna 2013. Sarjassa TuToa edusti TuTo Hockeyn C-junioreista koottu joukkue.

### Pesäpallon palkinnot ja huomionosoitukset
#### [[Itä–Länsi-ottelu|Miesten Itä–Länsi-valinnat]]
* Svante Helminen (1940)

## Vähävaraisten tukirahasto
TuTo ry:n alla toimii vuonna 2018 perustettu TuTo ry:n tukirahasto, jonka tehtävänä on taata, että yksikään seuran lapsista ja nuorista ei joutuisi lopettamaan liikuntaharrastusta taloudellisista syistä. Tukea jaetaan kaksi kertaa vuodessa.

## Lähteet

## Aiheesta muualla
* Seuran sivusto
* TuTon tilastoja (UrheiluSuomi.com)